open-index/open-wikipedia-markdown huggingface dataset:
Mikoyan-Gurevich MiG-21

O **Mikoyan-Gurevich MiG-21** (designación OTAN: **Fishbed**) é un avión de combate, tipo caza multipropósito supersónico, construído na Unión Soviética. Fixéronse 25 modificacións principais en serie e 30 experimentais. Producíronse máis de 11.000 aparatos na Union Soviética, Checoslovaquia, a India e a China, que foron exportados a 40 países. Isto convérteo no caza das segunda e terceira xeracións máis numeroso do mundo, e o avión militar máis estendido dende o final da segunda guerra mundial, coa excepción do transporte Lockheed C-130 Hercules. Ten 17 récords mundiais rexistrados pola FAI.

## Historia 
O MiG-21 é fillo da Guerra de Corea, onde os soviéticos viron a necesidade dun interceptador lixeiro monopraza de defensa de obxectivo con boa manobrabilidade supersónica, ademais de ser a continuación do subsónico MIG-15 e MIG-17. As versións de produción iniciais ('Fishbed-A' e 'Fishbed-B') foron producidas en cantidades limitadas, actuando só como cazas diúrnos de curto alcance cun armamento lixeiro, consistente en dous canóns NR-30 de 30&nbsp;mm. A seguinte versión (MiG-21F 'Fishbed-C') levaba dous mísiles aire-aire K-13 (designación OTAN: AA-2 'Atoll') guiado por infravermellos, un turborreactor máis potente e mellor aviónica. Entrou en servizo en 1960. Nos primeiros anos 70 o MiG-21 foi practicamente redeseñado, reaparecendo como o MiG-21B ('Fishbed-L'), versión multipropósito para superioridade aérea e ataque terrestre. O 'Fishbed-N' presentou novas técnicas de construción, maior capacidade de combustible e aviónica modernizada. Fabricouse tamén unha versión bipraza de adestramento, o MiG-21U (designación OTAN: 'Mongol'). Houbo tamén numerosas versións experimentais, destacando o 'Fishbed-G', unha versión de engalaxe vertical.

En Vietnam, o MiG-21 foi un duro rival para os norteamericanos, debido á maior axilidade e velocidade respecto aos avións estadounidenses. Porén, a introdución de novas tácticas para os F-4 Phantom II posibilitou aos estadounidenses derrubar aos MiG-21 antes de que as súas armas tivesen alcance. Durante 1966 os norteamericanos acabaron con 23 MiG-21, perdendo só nove dos seus aparatos.

## Especificacións (MiG-21MF 'Fishbed-J') 
* **Tipo**: Caza monopraza.
* **Tripulación**: Un piloto.

* **Envergadura**: 7,15 m. 
* **Lonxitude**: 15,76 m.
* **Altura**: 4,10 m.
* **Superficie alar**: 23,00 m2.
* **Peso baleiro**: 7.000&nbsp;kg.
* **Peso cargado**: 10.400&nbsp;kg.
* **Planta motriz**: 1 motor turborreactor Tumanskii R-25 con 7.507&nbsp;kg de pulo.
* **Velocidade máxima**: 2.229&nbsp;km/h.
* **Autonomía**: 1.160&nbsp;km.
* **Teito de servizo**: 17.500 m.
* **Armamento**: 1 canón de dobre ánima GSh-23 de 23&nbsp;mm baixo a fuselaxe e catro píos subalares con capacidade para 1.500&nbsp;kg de pertreitos, incluíndo mísiles aire-aire, cohetes, bombas e depósitos de combustible.500x500px|centro|senmarco
Eaubonne

**Eaubonne** é unha comuna do departamento de Val d'Oise, na rexión da Illa de Francia, en Francia, localizada a 15&nbsp;km ó noroeste de París. A súa superficie é de 4.42&nbsp;km² e a poboación é de 22.882 persoas (1999) e estaba xa ocupado na época céltica.
Mikoyan MiG-29

O **Mikoyan MiG-29** (designación OTAN: **Fulcrum**) é un caza de cuarta xeración deseñado para o rol da superioridade aérea na Unión Soviética. Desenvolvido nos anos 70 pola oficina de deseño Mikoyan entrou en servizo en 1982 e continúa en uso na Forza Aérea Rusa e noutras moitas nacións. O MiG-29, xunto co Sukhoi Su-27, foi desenvolvido para contrarrestar aos novos cazas estadounidenses da época como o McDonnell Douglas F-15 Eagle e o General Dynamics F-16 Fighting Falcon.

Aínda que orixinalmente estaba orientado para combater contra avións inimigos, moitos MiG-29 foron modificados como cazas multirrol capaces de realizar distintos tipos de operacións, e normalmente está equipado para usar armas aire-terra e munición de precisión. O MiG-29 fabricouse en distintas variantes principais, como o multirrol Mikoyan MiG-29M e a versión naval Mikoyan MiG-29K; o membro máis avanzado da familia ata a data é o Mikoyan MiG-35. Modelos posteriores normalmente contan con motores mellorados, cabinas de cristal con controis de voo compatibles con HOTAS, radar moderno e sensores infravermellos de busca e seguimento (IRST), e unha capacidade de combustible considerablemente maior. Algúns detes tamén foron equipados para poder ser reabastecidos en voo.

Tras a disolución da Unión Soviética as forzas armadas de varias antigas repúblicas soviéticas continuaron usando o MiG-29, operando a meirande parte deles na Forza Aérea de Rusia, que quixo modernizar a frota co estándar MiG-29SMT, aínda que os problemas económicos limitaron as entregas. O MiG-29 tamén foi un popular avión de exportación; máis de 30 países operaron ou aínda operan o modelo.

## Notas 
## Bibliografía 
* Gordon, Yefim e Peter Davison. *Mikoyan Gurevich MiG-29 Fulcrum*. North Branch, Minnesota: Specialty Press, 2005. .
Pintura románica

[miniatura|O [Santiago o Maior|apóstolo Santiago no Códice Calixtino.]]

A **pintura románica** desenvolveuse no interior das igrexas románicas, decorando con frescos o muro e a bóveda e tamén no claustro, repite o repertorio iconográfico da escultura románica e ten unha finalidade didáctica. Tamén se desenvolveu a pintura sobre táboa, principalmente para retablos e frontais dos altares e acadou gran perfección na iluminación de libros realizados por monxes.
Banco Central de Bolivia

[miniatura|250px|Vista panorámica do Banco Central de Bolivia (centro), na [A Paz|Paz.]]
[miniatura|250px|Edificio do Banco Central de Bolivia na [A Paz|Paz.]]
O **Banco Central de Bolivia** é o banco central de Bolivia establecido pola lei 632 da presidencia da república en 1928. Inaugurou as súas actividades o 1 de xullo de 1929. A súa sede central está na Paz.
Mikoyan-Gurevich MiG-25

O **Mikoyan-Gurevich MiG-25** (designación OTAN: **Foxbat**) é un avión de recoñecemento e interceptor de alta velocidade deseñado e producido na Unión Soviética pola oficina de deseño Mikoyan-Guverich, sendo un dos poucos avións de combate feito principalmente de aceiro inoxidábel. Foi o derrradeiro avión deseñado por Mikhail Gurevich antes de retirarse.

O primeiro prototipo voou o 6 de marzo de 1964 e o avión entrou en servizo en 1970. Tiña unha velocidade máxima operacional de Mach 2,83  (podíase chegar a Mach 3,2 pero con risco de causar un dano significante ao avión e aos motores) e contaba cun potente radar e catro mísiles aire-aire. Cando foi visto por primeira vez nunha fotografía de recoñecemento, as súas longas ás suxerían un enorme caza de gran manobrabilidade, nun momento no que as teorías de deseño estadounidenses tamén evolucionaban cara avións máis manobrables pola experiencia en combate da guerra de Vietnam. A aparición do Foxbat causou conmoción entre os analistas militares e observadores estadounidenses, que pediron apurar o desenvolvemento do F-15 Eagle a finais dos anos 60. Os occidentais entenderon mellor as capacidades do avión en 1976, cando o piloto soviético Viktor Belenko desertou nun MiG-25 aos Estados Unidos a través do Xapón. O peso do avión requiría grandes ás.

A produción da serie MiG-25 rematou no ano 1984 despois de fabricarse 1 190 exemplares. Foi un símbolo da Guerra fría e voou con diversas forzas aéreas de países do bloque soviético, e na actualidade aínda permanece en servizo limitado nalgúns países. É un dos avións militares que máis alto pode voar e o segundo máis rápido producido en serie, despois do SR-71 de recoñecemento que foi fabricado en moita menor cantidade.

## Notas
Mikoyan-Gurevich MiG-15

O **Mikoyan MiG-15** (designación OTAN: **Fagot**) foi un caza deseñado para os roles de superioridade aérea e cazabombardeiro na Unión Soviética por Artem Mikoyan e Mikhail Gurevich. O MiG-15 foi un dos primeiros cazas a reacción con á en frecha, e conseguiu fama nos ceos de Corea, onde superou de sobra a todos os cazas inimigos coa excepción do F-86 Sabre.

O MiG-15 tamén serviu como punto de partida para o desenvolvemento do máis avanzado MiG-17, que foi aínda unha ameaza efectiva para os cazas estadounidenses na Guerra do Vietnam. O MiG-15 foi un dos avións máis fabricados da historia, ao producirse ao redor dos 12.000 exemplares e uns 6.000 máis baixo licenza.

## Produción 
dereita|240px|MiG-15
A Unión Soviética fabricou ao redor de 12.000 MiG-15 en todas as súas variantes. Tamén se produciron baixo licenza en Checoslovaquia (como '*S-102* e *S-103**) e Polonia (como **Lim-1** e **Lim-2**, e os biprazas **SB Lim-1** e **SB Lim-2**).

A principios dos anos 50 a Unión Soviética entregou centos de MiG-15s a China, onde recibiron a designación **J-2**. Os soviéticos tamén enviaron case un cento de enxeñeiros e especialistas do avión a China, onde axudaron á fabricación do adestrador MiG-15UTI (designado **JJ-2*') na factoría de avións de Shenyang. China nunca produciu unha versión monopraza do caza, só o bipraza JJ-2.

A designación "J-4" non é clara; algunhas fontes afirman que os observadores occidentais designaron erroneamente ao MiG-15bis chineses como "J-4", mentres que a Forza Aérea Chinesa asegura que nunca usou esta designación. Outras din que "J-4" é usado para o MiG-17F, mentres que "J-5" é usado para o MiG-17PF. Outra fonte afirma que a Forza Aérea Chinesa usou "J-4" para os MiG-17A de fabricación soviética, que foron rapidamente substituídos polos construídos baixo licenza MiG-17Fs (J-5). O que é seguro, é que as vidas de servizo dos J-2 e J-4 na China foron curtas, sendo substituídos polos máis capaces J-5 e J-6.
Enma González Bermello

**Enma Rosa González Bermello**, nada en Ourense o 21 de setembro de 1931 e finada en Vigo o 14 de xaneiro de 2014, foi unha política galega.

## Traxectoria 
Pertencente a unha familia de pequenos empresarios e comerciantes do sector dos electrodomésticos, Enma González Bermello trasladouse a vivir a Vigo aos 3 anos. Nos últimos anos do franquismo escollérona concelleira nesa cidade polo terzo familiar, onde se ocupou de parques e xardíns. En xaneiro de 1976, e como consecuencia do cambio de réxime, prodúcese unha renovación das alcaldías: os alcaldes designados polo gobernador civil dimitían e uns días despois volvían ser elixidos polo conxunto da corporación. Nesa situación, Enma González Bermello foi a primeira alcaldesa dunha cidade de Galicia, en substitución de Joaquín García Picher, aínda que fose unicamente durante dúas semanas, do 15 ao 25 de xaneiro de 1976.

En 1978, trala dimisión de Joaquín García Picher, e antes das primeiras eleccións municipais democráticas, foi elixida alcaldesa entre os demais concelleiros. Volveu de novo a ocupar o asento de alcaldesa, poucos meses antes do que o fixese Berta Tapia na Coruña. Durante ese tempo a crispación política no concello de Vigo fora moi importante: sete concelleiros (un terzo da corporación), e viviuse unha folga de funcionarios municipais. Na segunda lexislatura foi reelixida, neste caso nas listas de Alianza Popular, mais en 1987 múdase a Coalición Galega. En 1989 abandonaría a vida política.

## Vida persoal 
Apartada da vida política, padeceu de alzheimer, morreu en 2014 aos 82 anos.

## Notas 
## Véxase tamén 
### Bibliografía 
* 

### Outros artigos 
* Eleccións municipais en Vigo
Partido Comunista de España (VIII-IX Congresos)

O **Partido Comunista de España (VIII-IX Congresos)** foi un partido comunista español fundado en 1968 polo que era entón secretario de organización do PCE Agustín Gómez tras a condena que a dirección do PCE fixera da invasión de Checoslovaquia polo Pacto de Varsovia.

## Traxectoria 
O partido formábano unhas poucas ducias de militantes residentes na URSS e noutros países do leste. En 1980 fusionouse co Partido Comunista de los Trabajadores para formar o Partido Comunista de España Unificado que en 1984 participou nun congreso de unificación dos comunistas que deu lugar ao Partido Comunista de los Pueblos de España.
Partido Comunista de España Unificado

O **Partido Comunista de España Unificado** (**PCEU**) foi un partido comunista español creado en 1980 pola fusión do Partido Comunista de los Trabajadores e o Partido Comunista de España (VIII-IX Congresos).

En 1984 participou nun congreso da unidade dos comunistas que deu orixe ao Partido Comunista, axiña denominado Partido Comunista de los Pueblos de España.
Sukhoi Su-25

O **Sukhoi Su-25** (designación OTAN: *Frogfoot*) é un avión de combate terrestre, de apoio aéreo próximo e contracarro deseñado pola Unión Soviética. Permanece en servizo en Rusia e a CEI, e foi exportado a varios países. O seu primeiro prototipo realizou o seu primeiro voo o 22 de febreiro de 1975 e despois das probas entrou en produción en 1978 en Tbilisi. As forzas aéreas e terrestres rusas alcumárono "Grach" ("Gralla").
Chernogolovka

miniatura|dereita|Unha das instalacións da Academia de Ciencias de Rusia.

**Chernogolovka** é unha cidade do oblast de Moscova, Rusia, localizada a 43&nbsp;km ó nordeste da cidade de Moscova. A poboación é de 20.284 (2002). A cidade é un dos principais centros de investigación científica do país con varios institucións científicas da Academia de Ciencias de Rusia.
Distrito de Baoshan

O **distrito de Baoshan** é un dos distritos de Shanghai, ocupa 424&nbsp;km² e nel viven 740.900 habitantes (2001). O campus principal da Universidade de Sanghai sitúase neste distrito así como a sede de Baosteel, o principal conglomerado de fabricación de aceiro da China.
O Orzán

O topónimo **Orzán** pode referirse a:

*A **enseada do Orzán**, baía situada na cidade da Coruña:
**A **praia do Orzán**, situada na enseada anterior;
**A **rúa do Orzán**, próxima á praia;
**A **Agra do Orzán**, o barrio máis populoso da cidade.

;Prensa
****Orzán***, publicación editada en Buenos Aires dende 1948;
****El Orzán***, xornal editado na Coruña a principios do século XX.

;Deportes
***Orzán SD**, equipo de fútbol coruñés.

## Véxase tamén
### Outros artigos
***Orza**, lugar da parroquia de Sabrexo, no concello de Vila de Cruces.
Pipe Dream

***Pipe Dream***, coñecido en Europa como **Pipe Mania**, é un videoxogo realizado en 1989 por LucasFilm Games orixinalmente para o Amiga, realizáronse versións para Acorn Electron, Amstrad CPC, Apple II, Atari ST, BBC Micro, Commodore 64, Commodore 128, Game Boy, Macintosh, NES, Sam Coupé, ZX Spectrum e tamén para DOS e Windows 3.1.
O programa consiste en situar correctamente os tubos que sexan precisas en cada momento e que manteñan a auga canalizada.
Spherical

***Spherical*** é un videoxogo relizado por Rainbow Arts en 1989, fixéronse versións para Amiga, Amstrad CPC, Atari ST, Commodore 64 e ZX Spectrum.

Baseado en Salomon's Key, consiste en guiar unha bóla máxica polos cuartos dun castelo, dirixíndoa cara a un punto determinado.
Mikoyan-Gurevich MiG-17

O **Mikoyan-Gurevich MiG-17** (designación OTAN: *Fresco*) é un caza subsónico deseñado para os roles de superioridade aérea e cazabombardeiro na Unión Soviética. Voou por vez primeira en xaneiro de 1950 e comezou a operar dous anos despois na Forza Aérea Soviética e na doutros países como China (co nome **Shenyang J-5**), Polonia (**PZL-Mielec Lim-6**), ou Vietnam.

A meirande parte das versións do MiG-17 non poden levar mísiles aire-aire, e usan os seus canóns para derrubar avións inimigos. Foi usado na Guerra de Vietnam e resultou ser unha ameaza efectiva contra os cazas supersónicos estadounidenses.

## Variantes 
;I-300
:Prototipo.
;MiG-17 ("Fresco A")
:Versión do caza básico equipado co motor VK-1.
;MiG-17A
:Versión de caza co motor VK-1A.
;MiG-17AS
:Conversión multipropósito, con capacidade para levar foguetes non guiados e o mísil aire-aire K-13.
;MiG-17P ("Fresco B")
:Versión de caza todo-tempo equipada co rádar Izumrud.
;MiG-17F ("Fresco C")
:Versión de caza básica co motor VK-1F con poscombustión.
;MiG-17PF ("Fresco D")
:Versión de caza todo-tempo equipada co rádar Izumrud e o motor VK-1F.
;MiG-17PM/PFU ("Fresco E")
:Versión de caza con rádar e mísiles aire-aire K-5.
;MiG-17R
:Avión de recoñecemento co motor VK-1F e cámara.
;MiG-17SN
:Variante experimental con dúas tomas de aire e morro redeseñado para levar canóns de 23 mm para atacar obxectivos terrestres.. Non foi producida.
;Shenyang J-5

Algúns exemplares retirados foron convertidos en brancos controlados remotamente.
AIM-7 Sparrow

O **AIM-7 Sparrow** é un mísil de medio rango semiactivo operado pola Forza Aérea dos Estados Unidos, a Armada e o corpo de Marines, así como outras forzas aéreas aliadas. O Sparrow e os seus derivados foi o principal mísil aire-aire de rango visual de occidente dende finais dos anos 50 ata os anos 90. Aínda continúa en servizo, pero está sendo substituído polo máis avanzado AIM-120 AMRAAM.[miniatura|Preparando un Sparrow para ser instalado nun [F-15 Eagle|centro]]
AIM-9 Sidewinder

miniatura|300px|AIM-9 Sidewinder
O **AIM-9 Sidewinder** é un mísil aire-aire de curto alcance termoguiado que equipa a cazas e recentemente tamén a helicópteros de ataque. O Sidewinder foi realmente o primeiro mísil aire-aire eficaz e foi posteriormente imitado e copiado. Entrou en servizo coa Armada dos Estados Unidos de América a mediados dos anos 50 e grazas ás súas versións e melloras permanece activo en moitas forzas aéreas do mundo despois de cinco décadas.

O seu nome provén da serpe Sidewinder (*Crotalus cerastes*), que detecta á súa presa mediante a súa calor corporal, como fai o mísil. As primeiras versións do Sidewinder tendían a realizar correccións facendo zigzag durante os primeiros metros do percorrido, seguindo unha traxectoria semellante ao movemento da serpe.

O Sidewinder é o mísil máis usado en occidente, con máis de 110&nbsp;000 unidades producidas para os Estados Unidos e outras 27 nacións, dos cales o 1% foron usados en combate. Foi tamén fabricado baixo licenza por outros países como Suecia. O AIM-9 é un dos mísiles aire-aire máis antigos, menos caros e máis exitosos, cunhas 270 derribas ata a data.

## Véxase tamén 
### Outros artigos 
* AIM-95 Agile
Giovanni Giacomo Sclafenati

**Giovanni Giacomo Sclafenati**, morto o 9 de decembro de 1497, foi un bispo e cardeal da Igrexa católica, foi bispo de Parma, Italia.

## Traxectoria 
Foi nomeado cardeal o 15 de novembro de 1483 polo papa Sisto IV
Giacciano con Baruchella

**Giacciano con Baruchella** é unha comuna de 18.3&nbsp;km² e 2.302 habitantes (2004) da provincia de Rovigo, Véneto, Italia. A comuna consta das fraccións de Baruchella, Giacciano, Madonna del Paneto, Magona e Zelo.
Talib

[miniatura|Mestre e talibe nunha madrasa de [Dubai]]
Un **talib** (**talibe** en plural) é un estudante dunha escola coránica ou madrasa. No xiísmo é un paso para se converter en mulá. No mundo occidental son por veces coñecidos como **talibán**, forma orixinada no paxto pero que só é correcto utilizala referida aos estudantes dos seminarios relixiosos de Paquistán e Afganistán xa que palabra pasou ás linguas occidentais a raíz da aparición do movemento talibán a finais do século XX.
Frans Nielsen

**Frans Nielsen**, nado o 24 de abril de 1984 en Herning, Dinamarca, é un xogador de hóckey sobre xeo dinamarqués. Debutou profesionalmente co Herning Blue Fox na tempada 2000-2001 da liga do seu país, a Superisligaen; xogou no Malmö Redhawks da Elitserien, a liga sueca, do ano 2001 ao 2005. No ano 2006 pasou á NHL ao fichar polos New York Islanders.
Cadrada

dereita|miniatura|Tres formas de grafar a cadrada

**Cadrada** é o nome da nota musical que ten duración equivalente ao dobro da redonda. Esta nota foi utilizada até a Idade Media, sobre todo no canto gregoriano. Durante este período, a cadrada, ou **breve**, era a nota *máis curta* - de aí o seu nome. Actualmente a breve é a nota máis longa que pode ser escrita cunha única figura, mais utilízase raramente, pois a súa duración é maior que a maioría dos compases. Apenas cando se utilizan compases 4/2, 6/2, 8/4 ou de maior duración, aínda é posíbel escribir unha breve, mais mesmo estes compases teñen un uso moi restrinxido.
Matthew Bellamy

**Matthew James Bellamy**, nado o 9 de xuño de 1978 en Cambridge, é un músico inglés, coñecido por ser o vocalista, guitarrista, pianista e principal compositor da banda de rock alternativo Muse.

## Traxectoria 
### Infancia 
O seu pai, George Bellamy, era guitarrista no grupo The Tornados, o primeiro grupo do Reino Unido en ser nº 1 nas listas de vendas dos Estados Unidos. A súa nai, Marilyn, naceu en Belfast e mudouse a Inglaterra nos anos 70. No seu primeiro día en Inglaterra coñeceu a George Bellamy, mentres traballaba como taxista en Londres. Mudáronse a Cambridge, onde Paul, o irmán máis vello de Matt, naceu en 1976.

En 1988 mudáronse a Teignmouth, Devon. Con 14 anos os seus pais divorciáronse, e foi vivir coa súa avoa durante un tempo.

"Estábase ben en casa, clase media, tiñamos cartos", dixo Matthew. "Creo que tiña case todo o que quería ata os 14 anos, si. Entón, todo cambiou, os meus pais divorciáronse, fun vivir coa miña avoa, e non había moitos cartos. Teño unha irmá maior ca min, a miña medio irmá: o meu pai tívoa antes de casar, e tamén un irmán menor. Ata os 14, a música era parte da miña vida, e chegouse a converter nunha necesidade".

Aínda que Matthew probara co piano desde neno nunca lle interesou ata que o seu irmán o obrigou a inscribirse nun concurso, que gañou. Nese momento comezou a aspirar a ser un compositor de música clásica, ata que viu un concerto de Rage Against the Machine e sorprendeuno a actuación de Tom Morello, unha das súas principais influencias para a guitarra. Con 14 anos fixo unha proba para entrar na banda de Dominic Howard, actual batería de Muse.

## Influencias 
Bellamy usa altas liñas vogais como referencia de Muse. Este *falsetto* é unha característica principal do grupo. O seu estilo vogal foi comparado ao de Thom Yorke de Radiohead, Freddie Mercury de Queen e ao de Jeff Buckley, ao que Bellamy citou como maior influencia.

As súas composicións no piano foron inspiradas por pianistas como Serguéi Rachmáninov, e como resultado dunha fusión do estilo Romántico con rock naceron moitas cancións de Muse, como "Space Dementia" ou "Butterflies and Hurricanes". Esta última contén un pequeno intermedio que recorda a unha composición de Rachmaninoff.

Bellamy citou algúns guitarristas que o influíron, como Jimi Hendrix ou Tom Morello. Deste último nótase especialmente a influencia nos riffs das cancións do segundo álbum de Muse, *Origin of Symmetry*.

## Notas 
## Véxase tamén 
### Ligazóns externas 
* muse.mu Páxina oficial de Muse
Redonda (música)

miniatura|dereita|Unha redonda e a súa pausa

**Redonda** é o nome da figura musical de maior duración na notación musical padrón, por ser a nota máis longa en uso (só e máis curta que a cadrada, arcaica). Utilízase como referencia para as duración relativas de todas as demais notas. Cando se divide en dúas, catro, oito, dezaseis, trinta e dúas ou sesenta e catro partes, obtéñense, respectivamente, a branca, negra, corchea, semicorchea, fusa e semifusa.

A redonda tamén é a nota usada como referencia para a duración do compás (música). O denominador da fórmula de compás indica en cantas partes se divide unha redonda para obter a unidade de tempo da composición. Por exemplo, un compás 4/4 indica que a redonda foi dividida en catro partes e que a unidade de tempo é a nota con duración de 1/4 da redonda. (ou sexa, unha negra)

A redonda represéntase por un círculo baleiro sen hasta e a súa pausa é unha liña grosa que preenche a metade superior do terceiro espazo do pentagrama (colada á cuarta liña).
Branca (música)

dereita|miniatura|Dúas brancas (abaixo e acima da terceira liña) e a súa pausa correspondente

**Branca** é o nome da figura musical cuxa duración é a metade dunha redonda.

En fórmulas de compás en que o denominador é un 2 (como 2/2, 4/2, 6/2), a branca é a unidade de tempo.

A branca represéntase por un círculo baleiro con hasta. Cando a nota se escribe até a terceira liña da partitura a hasta fica á dereita da nota e virada para riba. Cando a nota está encima da terceira liña, a hasta fica á esquerda da nota e virada para baixo. A pausa con duración de branca é unha liña grosa que preenche a metade inferior do terceiro espazo da partitura (colada á terceira liña).
-259

## Acontecementos 
* Os romanos capturan Córsega e Sardeña no transcurso da primeira guerra púnica
## Nacementos 
* Qin Shi Huang, primeiro emperador da China unificada (dinastía Qin) (m. 210 a.C.).

## Mortes 
## Véxase tamén 
* Historia ano a ano
Negra

dereita|miniatura|Dúas negras (abaixo e encima da terceira liña) e a súa pausa correspondente

**Negra** é o nome da nota musical cuxa duración é de 1/4 dunha redonda ou metade dunha branca.

En fórmulas de compás en que o denominador é un 4 (como 2/4, 4/4, 3/4), a negra é a unidade de tempo.

A negra represéntase por un círculo preenchido con hasta. Cando a nota se escribe até a terceira liña da partitura a hasta fica á dereita da nota e virada para enriba. Cando a nota está encima da terceira liña, a hasta fica á esquerda da nota e virada para baixo. A pausa con duración de negra é unha liña ondulada que algúns describen como un *z* unido a un *c*.
Corchea

dereita|100px|miniatura|Dúas corcheas (abaixo e encima da terceira liña) e a súa pausa correspondente

**Corchea** é o nome da nota musical cuxa duración é de 1/8 dunha redonda ou metade dunha negra.

A corchea represéntase por un círculo preenchido con hasta e unha bandeirola. Cando a nota se escribe até a terceira liña da partitura a hasta fica á dereita da nota e virada para enriba. Cando a nota está encima da terceira liña, a hasta fica á esquerda da nota e virada para baixo. A bandeirola sempre fica á dereita da hasta.

A pausa con duración de corchea é unha liña curta na diagonal cunha bandeirola.

100px|esquerda|miniatura|Catro corcheas agrupadas

Cando hai máis dunha corchea na secuencia, estas agrúpanse para facilitar a lectura. O agrupamento faise mantendo a figura e a súa hasta e substituíndo a bandeirola por unha liña de unión entre as hastas. Cando a maior parte das notas do grupo está abaixo da terceira liña, o agrupamento faise por enriba da nota. Cando a maior parte está por riba da terceira liña o agrupamento faise abaixo das notas. En xeral o agrupamento faise para compor unha unidade de tempo (dúas corcheas en compases 2/4, 3/4 ou 4/4, tres corcheas en compases compostos - 6/8, 9/8 ou 12/8 e catro corcheas en compases 2/2 ou 4/2).
Aerovía

Unha **aerovía** é unha porción de espazo aéreo composta por varias interseccións ou estacións VOR polas que circulan as aeronaves, comprende a rota nominal e a área de protección. Cada aerovía denomínase por un conxunto de letras e números.
Jaime González González

**Jaime González González**, nado en Santiago de Compostela o 19 de xuño de 1940, é un enxeñeiro agrónomo e político.

## Traxectoria 
Profesor de economía agraria na Escola de Enxeñería Técnica Agrícola de León (1969-1983), militante do PSOE foi procurador nas Cortes de Castela e León (1987-2002), conselleiro de agricultura (1983-1986) e vicepresidente do goberno de Castela e León (1984-1986), foi o candidato á presidencia da Xunta de Castela e León en 1999. Desde o 2002 forma parte da Comisión Nacional de Enerxía.
Alpha Centauri

miniatura|300px
**Alpha Centauri** (*α Centauri* / *α Cen*), tamén coñecida coma *Rigil Kentaurus* ou *Toliman*, é unha estrela de magnitude 0, a cuarta máis brillante do ceo que se atopa a só 4,4 anos luz da Terra. É un sistema estelar triplo onde a estrela secundaria pode ser vista cun telescopio de mediana apertura. A terceira compoñente denomínase Próxima Centauri, unha anana vermella cun vinteavo do diámetro solar a 4,2 anos luz do Sol.
Nicolas-Louis de Lacaille

**Nicolas-Louis de Lacaille**, nado en Rumigny o 15 de marzo de 1713 e finado en París o 21 de marzo de 1762, foi un astrónomo francés. É coñecido principalmente por catalogar estrelas (preto de 10.000), e nomeou 15 das 88 constelacións. Calculou e tabulou unha lista de eclipses para 1800 anos.

## Traxectoria 
Lacaille estudou teoloxía, matemáticas e astronomía no College de Lisieux de París. No ano 1739 foi axudante de Cassini no establecemento da Meridiana de París e en 1741 foi elixido membro da Academia de París. Entre 1750 e 1754 dedicouse a estudar as estrelas e constelacións do hemisferio austral grazas ás viaxes que facía ao cabo de Boa Esperanza, a parte máis austral do continente africano. Tras este estudo publicou *Coelum Australe Stelliferum* a súa obra máis afamada.
Pithanas

**Pithanas** foi rei de Kussar (Kuššar) ou Kushara (Kuššara) e despois rei de Nesa e Kanesh. Levaba o título de rei e gobernaba Kushara, cidade non localizada na Anatolia oriental. Conquistou o reino de Neša onde probabelmente era rei Warsama. Foi o pai de Anittas.
Asirio

Co adxectivo **asirio** podemos estar referíndonos a varias cousas:

* Pobo e imperio de **Asiria**.
* Lingua asiria.
* Denominación étnico-relixiosa dos cristiáns orientais **asirios**.
Pambas

**Pambas** foi un rei de Hatti do século –XXIII.

Unha tradición posterior di que Naram Sin I de Akkad loitou contra unha coalición de 17 reis, entre eles Pambas de Hatti e Zipani de Kanes ou Kanesh (Kaniš).

Non está testemuñado por achados arqueolóxicos. A referencia mesopotámica é a máis antiga que fai mención de Hatti.
Partido Comunista de Liberación Nacional

O **Partido Comunista de Liberación Nacional** foi un partido comunista e independentista galego formado en 1986 e disolto en 1990.

## Historia 
### Orixes e saída da UPG 
As orixes do partido están no 25 de xullo de 1986, data na que foi fundado o Colectivo Comunista 22 de marzo, formado por 13 membros do Comité Central da Unión do Povo Galego desconformes coa decisión do seu V Congreso (nunha votación non exenta de polémica) de aprobar o xuramento da Constitución Española de 1978 no Parlamento de Galicia. Os militantes de dito colectivo abandonaron a UPG desconformes coa decisión e fundaron o PCLN. As principais figuras do PCLN eran Mariano Abalo (secretario xeral), Manuel Camaño e Xan Carballo, secretario xeral da INTG. 

### Expulsión do BNG e unidade independentista 
Na III Asemblea Nacional do BNG (O Carballiño, 1987) decidiuse expulsar ó PCLN polo apoio que este dera a Herri Batasuna nas eleccións ó Parlamento Europeo. Dita coalición obtivo 7.242 votos en Galiza, 0,59% do total. O PCLN inscribiuse no rexistro de partidos políticos do Ministerio do Interior Español o 13 de febreiro de 1988, e comezou axiña un proceso de aproximación ás outras organizacións da esquerda independentista galega - a máis significativa das cales era Galiza Ceive-OLN. En 1988 o PCLN e Galiza Ceive-OLN crearon unha coalición co nome de Frente Popular Galega (FPG), na que tamén se integraron, a parte destes dous partidos, as organizacións de ámbito local ou comarcal Coletivo Nacionalista de Trasancos, Coletivo Nacionalista de Vigo, o Coletivo Iskreiro, os Grupos Independentistas Galegos (GIGa) e persoas non organizadas.

O funcionamento interno da FPG xerou problemas desde o principio. O PCLN defendía a necesidade de que as organizacións que formaran a FPG mantivesen a súa autonomía organizativa, mentres que Galiza Ceive-OLN quería disolvelas e transformar á FPG nunha organización unitaria. Tamén existía unha forte diverxencia entre Galiza Ceive-OLN e o PCLN con respecto á loita armada do Exército Guerrilheiro do Povo Galego Ceive (EGPGC), apoiado pola primeira e criticado polo PCLN. A causa desta crise interna, foi convocada unha Asemblea Nacional extraordinaria na que Galiza Ceive-OLN decidiu abandonar a FPG e constituír a Assembleia do Povo Unido (APU).

### Disolución 
O PCLN acabou disolvéndose na FPG contra 1990, debido a que era o único partido que quedaba na antiga coalición, converténdose a FPG nun partido unitario a partir de entón.

## Prensa do partido 
Editaron un voceiro (cun único número) baixo o título PCLN, saíndo á rúa o 1 de maio de 1988.

## Implantación social 
Os membros do PCLN tiveron unha importante influencia no mundo sindical (Vigo, Ourense, O Morrazo, Compostela ou A Coruña) e presenza nas Comisións Labregas e en Mulleres Nacionalistas Galegas. 

## Notas
Warsama

**Warsama** ou Waršama, foi fillo e sucesor do rei Inara de Nesa (Neša) e Kanesh (Kaniš), co mesmo título de rubaum que o seu pai. Era contemporáneo de Zimri Lim de Mari. Probabelmente perdeu o reino ante Pithanas de Kusar (Kushara).
Inara

**Inara** foi rei de Nesa (Neša) e Kanesh ou Kanis (Kaniš), levaba o título de rubaum e o seu rabi simmiltim (primeiro ministro) foi Šamnuman. Sucedeuno o seu fillo Warsama.
Rabi simmiltim

***Rabi simmiltim*** era o principal oficial da corte hitita. O título pódese traducir por "xefe da corte", e adoitaba a estar nas mans dun fillo do rei ou alguén próximo.
Rubaum

**Rubaum** ou ''rubâ'um'' (rubâ'u) foi un título usado polos reis hititas antes da unificación. É equivalente a *rei*. Máis tarde vai cambiar a *sarrum* (šarrum), forma acadia de *rei*.
Reino de Mama

**Mama** (nome asirio, en hitita **Hasum** ou Haššum e en hurrita **Hasu** (Haššou), foi un reino hitita que despois será absorbido polo reino de Kushara. Sobre o século -XVIII menciónase como rei a **Anumkhirbi**.
Papahdilmah

**Papahdilmah** foi rei dos hititas fillo de Pusarrumas. O seu nome era hático. Disputou o trono ao seu cuñado Labarnas que fora designado herdeiro, pero debeu ser derrotado, pois Labarnas chegou a rei.
Zalpa

miniatura|Localización de Zalpa nun mapa de Próximo Oriente cara ao 1600 a.C.

**Zalpa** ou **Zabar**, foi unha cidade hitita, probabelmente a capital do reino denominado Zalpuwa, na ribeira do mar (o mar Negro na rexión da clásica Amisos na desembocadura do moderno río Kizil Irmak, probabelmente hoxe cuberta polo mar). É posíbel que fora Hattusilis I o rei que conquistou Zalpa, situada na costa do mar Negro. Saqueouna e destruíuna. Unha teoría supón que un "gran rei" de nome Huzziyas, foi rei de Zalpa e exerceu unha certa hexemonía antes de Labarnas I (antes do -1700) pero acabou sometida por Hattusilis I uns anos máis tarde.

A cidade e o territorio de Zalpuwa serían conquistados polos kaska sobre o -1390, en tempo de Arnuwandas I.

Segundo Matthews & Glatz poderíase corresponder coa actual Ikiztepe ou con Oymaağaç na actual provincia turca de Samsun.
## Notas
Shalatiwara

**Shalatiwara** ou **Salatiwara** foi un reino hitita que existía sobre o -1800. No século -XVII conquistou Kanish, e uns anos despois foi sometido a vasalaxe por Kushara. Co nome de **Sattiwara** aparece rebelándose contra o rei hitita Ammunas a metade do século –XVI.
Burushkhanda

**Burushkhanda** ou **Purushanda** foi un reino hitita que existía sobre o -1800. Despois do -1700 foi sometido a vasalaxe por Kushara. Estaba situado na rexión situada ao sueste da ribeira do Lago do Sal). A capital era a cidade do mesmo nome.
Zalpuwa

miniatura|Mapa de Próximo Oriente cara 1600 a.C.
**Zalpuwa** foi un reino Hitita que inicialmente se pensaba que estaba situado no Lago do Sal (Lago Tuz), e despois, por un texto atopado, situouse máis ao norte, na ribeira do Mar Negro. Nel era soberano despois do -1800 Ukhna, ao que sucedeu o seu fillo Huzziyas ou Khuzziya.

O reino pasou aos hititas que a conquistan con Anitta. Probabelmente é preciso relacionalo coa cidade de Zalpa. Zalpuwa foi saqueada e ocupada polos kaska despois do -1400 (talvez sobre o -1390) en tempo do rei hitita Arnuwandas I.

## Reis
*Ukhna.
*Huzziyas.

## Notas 
## Véxase tamén 
### Bibliografía 
* 

### Outros artigos 
* Hititas
* Lista de rexións hititas
Enerxía libre de Gibbs

En termodinámica, a **enerxía libre de Gibbs** (ou **entalpía libre**) é unha expresión matemática -máis concretamente unha función de estado extensiva-, que dá a condición de equilibrio e de espontaneidade para calquera proceso que teña lugar a presión constante  (por exemplo moitas reaccións químicas). Cambios na enerxía libre simbolízanse como ΔG e representa a enerxía que queda dispoñible para traballo químico útil.

:Δ*G* = Δ*H* - *T* Δ*S*

onde *H* é o contido de calor; *T* é a temperatura e *S* é a entropía do sistema. Foi desenvolvida nos anos 1870 polo físico-matemático estadounidense Williard Gibbs.

* A condición de equilibrio é \Delta\ G = 0 
* A condición de espontaneidade é \Delta\ G \le \ 0
* A condición de equilibrio na dirección oposta é \Delta\ G \ge \ 0 

A enerxía de Gibbs molar parcial, é o que se coñece co nome de potencial químico, que é o que se manexa en cálculos termodinámicos en equilibrio, xa que o equilibrio químico entre dous sistemas implica a igualdade de potenciais químicos e o seu uso facilita os cálculos.

### Unidades 
Pódese expresar como unha magnitude extensiva, é dicir, que depende da cantidade de sistema, ou intensiva. Neste caso, se cadra máis frecuente, as unidades serían de enerxía por unidade de cantidade de materia. As máis utilizadas son:

* \frac {kJ} {mol}
* \frac {kcal} {mol}

### Véxase tamén 
* Termodinámica
* Reacción química
* Termoquímica

### Ligazóns externas 
* Máis información
Pusarrumas

**Pusarrumas** (Pu-Šarrumaš) foi rei de Kanesh e de Hattusa e, se cadra, de Kushara, fillo de Tudhaliyas. O nome parece hurrita. Foi pai de Papahdilmah.

Foi probabelmente sogro de Labarnas I, ao que designou sucesor na cidade de Sanahwitta (Šanawitta) despois de que os fillos se volvesen contra o pai. Un dos fillos, Papahdilmah (o único coñecido), conservaba influencia entre os servidores reais e os principais funcionarios e crese que logrou ser rei.
Economía de Finlandia

Finlandia ten unha economía altamente industrializada e liberalizada, cunha renda per cápita máis alta que a do Reino Unido, Francia, Alemaña ou Italia. O nivel de vida finlandés é alto. O seu sector chave económico é a manofactura, principalmente a madeira, metais, enxeñería, telecomunicacións, e outras industrias eléctricas. O comercio é importante con exportacións equivalentes a case unha terceira parte do PIB. Agás a madeira e algúns metais, Finlandia depende da importación do cru, enerxía e algúns compoñentes da manofactura.

Debido ó seu clima, o desenvolvemento da agricultura está limitado á autosuficiencia nos produtos básicos. A forestación, un sector importante, supón a segunda ocupación para a poboación do rural. Cunha rápida integración coa Europa Occidental, Finlandia foi un dos 11 países que se uniu ó sistema monetario do Euro, en xaneiro de 1999. O crecemento foi débil no 2002, máis caeu lixeiramente no 2003 pola crise económica mundial.

## Ligazóns externas 
* OECD - Estadísticas de Finlandia
Peruwa

**Peruwa** foi fillo de Anittas de Kushara e probabelmente o seu sucesor como rei de Kusar (Kuššar) ou Kushara (Kuššara). Foi rabi simmiltim en vida do seu pai, pero non está acreditado que chegase a ser rei, xa que, das inscricións encontradas, en ningunha leva o título real. Reinaba na primeira metade do século –XVII.
Zuzzu

**Zuzzu** foi rei probabelmente de Kanis (Kaniš ou Kanish) que levaba o título de rubaum e gran rei de Alahzina. Atopouse un selo deste rei. O seu rabi simmiltim (xefe da corte) chamábase Eštar-ibra e seguindo o costume era probabelmente o seu fillo.

Neste tempo Kaniš foi destruída, probabelmente ao cabo do seu reinado, polo rei de Salatiwara ou Šalatiwara. Con Kanis vai desaparecer a última colonia asiria en Anatolia. Poucos anos despois Kanis foi unha das principais cidades do Imperio Hitita (Imperio Hitita Antigo).
Centre national de la recherche scientifique

O ***Centre national de la recherche scientifique*** (*Centro Nacional de Investigación Científica*), coñecido polo acrónimo da súa sigla **CNRS**, é o meirande organismo de investigación científica de carácter público de Francia. 

## Historia 
Fundouse o 19 de outubro de 1939 tras fusionárense a *Caisse nationale de la recherche scientifique* e a *Office national des recherches scientifiques et des inventions*.

## Funcións 
Produce sabedoría e pon este saber ao servizo da sociedade. A Lei 82-610 do 15 de xullo de 1982 de orientación e de programación para a investigación e o desenvolvemento tecnolóxico de Francia, coas súas modificacións posteriores, rexe os obxectivos, funcións e funcionamento da investigación pública en Francia e polo tanto é un dos textos fundamentais do CNRS, sendo este organismo un medio institucional da política de investigación en Francia.

É o artigo 14 do segundo capítulo da lei o que fixa os obxectivos dos organismos públicos encargados da investigación:
* o desenvolvemento e o progreso da investigación en todos os terreos do coñecemento;
* a valorización dos resultados da busca;
* a difusión dos coñecementos científicos;
* a formación á investigación e pola investigación. 
A organicación e o funcionamento do CNRS están nese marco. O CNRS dedícase á investigación fundamental para favorecer o desenvolvemento. Desenvolve colaboracións en Europa e no resto do mundo, coas empresas, co ensino superior, coas colectividades territoriais e outros organismos en capacidade de aproveitar a busca básica, coa finalidade de responder ás necesidades da economía e da sociedade. É un dos editores de publicacións científicas dos máis recoñecidos a nivel internacional. No CNRS formanse científicos de nivel internacional, a maioría dos científicos franceses que recibiron premios Nobel, iniciaron carreira no CNRS ou pasaron unha etapa da carreira científica nel.

## Organización 
### Institutos públicos 
No 2010, dez institutos, dos cales tres son nacionais, reagrupan todas as disciplinas maiores:
* Institut des sciences biologiques (**INSB**) (ciencias biolóxicas)
* Institut de chimie (**INC**) (química)
* Institut écologie et environnement (**INEE**) (ecoloxía e medio ambiente)
* Institut des sciences humaines et sociales (**INSHS**) (ciencias humanas e sociais)
* Institut des sciences informatiques et de leurs interactions (**INS2I**) (ciencias informáticas e das súas interaccións)
* Institut des sciences de l’ingénierie et des systèmes (**INSIS**) (ciencias da enxeñaría e dos sistemas)
* Institut national des sciences mathématiques et de leurs interactions (**INSMI**) ciencias matemáticas e das súas interaccións
* Institut de physique (**INP**) (física)
* Institut national de physique nucléaire et physique des particules (**IN2P3**) (física nuclear e física das partículas)
* Institut national des sciences de l’univers (**INSU**) (ciencias do universo)

## Notas 
## Véxase tamén 
### Outros artigos 
* Frédéric Joliot, director xeral (20 de agosto de 1944 - 3 de febreiro de 1946)

### Ligazóns externas 
* Web oficial do CNRS.
Huzziyas

**Huzziyas** (Huzziyaš) foi un suposto rei hitita mencionado nun selo de Mursilis II como anterior a Labarnas I e que leva o título de "gran rei". Non é coñecido por ningunha outra información. As hipóteses son dúas: que era un sucesor de Anittas, ou que era o rei de Zalpa (Zalpuwa), derrotado por Anittas.
Tudhaliyas

**Tudhaliyas** foi probabelmente rei de Kushara, de Hattusa e de Kanish. Probábel sucesor en Kanish de Zuzzu, despois da destrución da cidade por Salatiwara, seguramente era vasalo de Kushara ou adquirira a hexemonía (ver dinastía de Kushara). Sería o mesmo Tudhaliyas mencionado como *rab saqe* de Zuzzu e, neste caso, impoñeríase a Salatiwara e Kushara. Foi o pai de Pusarrumas (Pu-Šarrumaš).
Cuadrimomento

Na relatividade especial, o **cuadrimomento** é un cuadrivector que substitúe ó momentum clásico. O cuadrimomento dunha partícula defínese como a masa da partícula multiplicada pola súa cuadrivelocidade.

 P^a =  mU^a= m\left( \gamma c , \gamma u_x , \gamma u_y ,\gamma  u_z \right) =  \left( \gamma m c^2 /c , \gamma m u_x , \gamma m u_y ,\gamma m u_z \right) = \left( {E \over c} , \gamma p_x , \gamma p_y ,\gamma p_z \right)
onde
 \gamma m c^2 = E \,\!
é a enerxía do corpo en movemento, e *c* é a velocidade da luz.

Calculando a norma de Minkowski do cuadrimomento resulta:

 P^aP_a  = {E^2 \over c^2} - {\gamma}^2 m^2 u^2 = m^2c^2 

Como *c* é unha constante, pódese dicir que, seleccionando unidades de medida nas que *c = 1*, a norma de Minkowski do cuadrimomento é igual á masa do cuerpo.

A conservación do cuadrimomento orixina as tres leis de conservación *clásicas*:

# A enerxía (*p0*) é conservada.
# O momentum clásico tamén.
# A norma do cuadrimomento asemade.

Nas reaccións entre un grupo de partículas illadas, o cuadrimomento consérvase. A masa dun sistema de partículas pode ser meirande que a suma da masa das partículas, debido a que a enerxía cinética cóntase como masa. Por exemplo, se temos dúas partículas con cuadrimomento {5, 4, 0, 0} e {5, -4, 0, 0} cada unha tería unha masa de 3 unidades, pero a súa masa total sería de 10. Nótese que a lonxitude do cuadrivector {t, x, y, z} é \sqrt{t^2-x^2-y^2-z^2}.
Dinastía de Kushara

A **dinastía de Kushara** (Kuššara) ou Kusar (Kuššar), foi a dinastía hitita de reis de Kushara fundada por Pithanas e continuada por Anittas, que estableceu o poder hitita sobre a dinastía local hatita que gobernaba en Kanish e Nesa (Neša) e anexionou esta última cidade, que en hitita se chamaba Hattusa e é a moderna Bogazköy (agora Bogazkale). A cidade foi destruída, pero o seu territorio pasou a Kushara, que tamén someteu a vasalaxe aos reis de Zalpa (Zalpuwa) e Purushanda (Burushkhanda).

Se esta dinastía continuou ata Labarnas I, o primeiro rei notábel do Imperio Hitita Antigo, ou se Tudhaliyas foi o seu continuador, non se sabe. No espazo descoñecido entre Anittas e Tudhaliyas unha nova dinastía podía haber tomado o poder hexemónico dos hititas. O palacio de Anittas en Kanish foi destruído e enriba construíuse un edificio hitita, o que non favorecería a idea dunha continuidade dinástica, ata tal punto que Anittas prohibiu aos seus sucesores restaurar Hattusa, que despois foi a súa capital. Pero, por outra parte, Hattusilis I chamábase "o home de Kushara" e 350 anos máis tarde Hattusilis III referíase a Hattusilis I como "o fillo e rei de Kushara".